U-I-127/95
Natisni
Opravilna št.:
U-I-127/95
Datum odločitve:
30. 10. 1996
Objavljeno:
OdlUS V, 144
ECLI:
ECLI:SI:USRS:1996:U.I.127.95
Akt:
Predpisi za notranje poslovanje državnih tožilstev in navodila za ravnanje državnih tožilcev za enotno uporabo Zakona o državnem tožilstvu (Ur. list RS, št. 63/94) (ZDT)
Izrek:
Postopek za preizkus pobude za začetek postopka za oceno ustavnosti in zakonitosti predpisov za notranje poslovanje državnih tožilstev in navodila za ravnanje državnih tožilcev za enotno uporabo Zakona o državnem tožilstvu se ustavi.
Evidenčni stavek:
Ker se pobudnik potem, ko je postalo sporno, katere akte izpodbija, ni izjavil o tem, ali še vztraja pri pobudi za oceno ustavnosti in zakonitosti aktov, ki še niso bili sprejeti, je Ustavno sodišče postopek ustavilo.
Geslo:
Nepristojnost ustavnega sodišča za presojo zakonitosti in ravnanja državnega tožilca.
Nepopolna vloga.
Pravna podlaga:
Zakon o Ustavnem sodišču (ZUstS), 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Igor Verlič, Maribor
Datum vloge:
10. 7. 1995
Vrsta odločitve:
sklep
Vrsta rešitve:
ustavitev
Dokument:
US18046
Dokument v PDF obliki:
U-I-127-95.pdf
118 KB
Prenesite datoteko
U-I-127/95-9
30.10.1996
S K L E P
Ustavno sodišče je v postopku za preizkus pobude Igorja Verliča iz Maribora na seji dne 30. oktobra 1996
s k l e n i l o :
Postopek za preizkus pobude za začetek postopka za oceno ustavnosti in zakonitosti predpisov za notranje poslovanje državnih tožilstev in navodila za ravnanje državnih tožilcev za enotno uporabo Zakona o državnem tožilstvu se ustavi.
O b r a z l o ž i t e v
1. Pobudnik zatrjuje neskladnost predpisov za notranje poslovanje državnih tožilstev in navodila za ravnanje državnih tožilcev za enotno uporabo Zakona o državnem tožilstvu (Uradni list RS, št. 63/94 - v nadaljevanju: ZDT) z Zakonom o kazenskem postopku (Uradni list RS, št. 63/94 - v nadaljevanju: ZKP) in Ustavo. Navedel je, da je bil v kazenskem postopku in v priporu. Razpisana glavna obravnava naj bi zaradi naknadno opravičene odsotnosti državnega tožilca ne bila izvedena. Državni tožilec naj bi se v opravičilu skliceval na novo zakonodajo in nedopustnost prenosa kazenske zadeve na drugega tožilca zaradi osebne odgovornosti za izid zadeve. Ravnanje tožilca naj bi imelo za posledico zavlačevanje postopka. Izpodbijani akti naj bi bili zato v nasprotju z ZKP in s 23. členom Ustave (pravica do sodnega varstva). Pobudnik predlaga, da Ustavno sodišče ugotovi neskladnost izpodbijanih aktov z ZKP in s 23. členom Ustave in da ugotovi morebitno neizpolnjevanje ali nevestno, nepravočasno ali malomarno opravljanje službene dolžnosti državnega tožilca v konkretnem postopku.
2. Državno tožilstvo je dne 13. marca 1996 sporočilo, da predpisi za notranje poslovanje državnih tožilstev iz 7. člena ZDT še niso bili izdani in da se zato še vedno uporablja Navodilo o notranji organizaciji in poslovanju javnih tožilstev v SR Sloveniji, izdano na podlagi prej veljavnega Zakona o javnem tožilstvu (Uradni list SRS, št. 10/77, 786, 41/87 in 8/90). Navedlo je še, da omenjeno navodilo ureja samo notranje poslovanje tožilstev in da njihovo zunanje poslovanje urejata ZKP in ZDT. Navodila za ravnanje državnih tožilcev za enotno uporabo Zakona o državnem tožilstvu naj bi mu ne bila znana.
3. Glede na pojasnila Državnega tožilstva je postalo sporno, katere akte pobudnik sploh izpodbija. Ustavno sodišče ga je zato pozvalo, naj pove, ali še vztraja pri pobudi. V dopisu je pobudnika opozorilo na možnost ustavitve postopka.
4. Dopis Ustavnega sodišča je bil pobudniku vročen 10. julija 1996. Pobudnik se niti v danem petnajstdnevnem roku niti kasneje ni izjavil o tem, ali še vztraja pri vloženi pobudi. Ustavno sodišče je zato na podlagi tretjega odstavka 28. člena Zakona o Ustavnem sodišču (Uradni list RS, št. 15/94) postopek za oceno ustavnosti in zakonitosti izpodbijanih aktov ustavilo.
5. Za presojo zakonitosti in pravilnosti ravnanja državnega tožilca v kazenskem postopku Ustavno sodišče ni pristojno.
6. Ustavno sodišče je ta sklep sprejelo na podlagi tretjega odstavka 28. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek